อบรมก่อนต่อใบอนุญาตหวังยกระดับตัวแทน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คปภ.เดินหน้าพัฒนาตัวแทน/นายหน้า เตือนต้องอบรมตามหลักสูตรก่อนต่อใบอนุญาตใหม่
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.อยากเตือนให้ผู้ที่มีใบอนุญาตเป็นตัวแทน/นายหน้าประกันวินาศภัยหรือประกันชีวิต หากต้องการต่ออายุใบอนุญาตใหม่ จะต้องผ่านการอบรมตามหลักสูตรและวิธีการที่ คปภ.กำหนดด้วย เพื่อให้ตัวแทน/นายหน้าจะได้มีการพัฒนาความรู้อย่างต่อเนื่อง จะได้ให้คำแนะนำและบริการแก่ประชาชนหรือผู้เอาประกันได้อย่างถูกต้อง
ทั้งนี้ การขอต่ออายุใบอนุญาต ครั้งที่ 1, 2 และ 3 ผู้เข้ารับการอบรมควรวางแผนการอบรมล่วงหน้า โดยสามารถเข้ารับการอบรมก่อนวันที่ใบอนุญาตหมดอายุไม่เกิน 1 ปี ส่วนการขอต่อใบอนุญาตครั้งที่ 4 ขึ้นไป สามารถเข้ารับการอบรมก่อนใบอนุญาตหมดอายุไม่เกิน 5 ปี
สำหรับการขอต่อใบอนุญาตครั้งที่ 4 ขึ้นไป กรณีใบอนุญาตหมดอายุช่วงวันที่ 1 ม.ค. 2553 ถึง 31 ธ.ค. 2553 ต้องอบรมไม่น้อยกว่า 12 ชั่วโมงสำหรับตัวแทน หรือ 18 ชั่วโมงสำหรับนายหน้า
โดยใบอนุญาตที่หมดอายุช่วงวันที่ 1 ม.ค. 2554 ถึง 31 ธ.ค. 2554 ต้องการผ่านอบรมไม่น้อยกว่า 18 ชั่วโมงสำหรับตัวแทน หรือ 24 ชั่วโมงสำหรับนายหน้า
ทั้งนี้ หากเป็นใบอนุญาตที่หมดอายุช่วงวันที่ 1 ม.ค. 2555 ถึง 31 ธ.ค. 2555 ต้องผ่านการอบรมไม่น้อยกว่า 24 ชั่วโมงสำหรับตัวแทน หรือ 30 ชั่วโมงสำหรับนายหน้า ส่วนใบอนุญาตที่หมดอายุช่วงวันที่ 1 ม.ค. 2556 เป็นต้นไป ต้องผ่านการอบรมไม่น้อยกว่า 30 ชั่วโมงสำหรับตัวแทน หรือ 50 ชั่วโมงสำหรับนายหน้า